21.7.2023.
LV
Eiropas Savienības Oficiālais Vēstnesis
L 184/77
KOMISIJAS ĪSTENOŠANAS LĒMUMS (ES) 2023/1521 (2023. gada 19. jūlijs) par konkrētiem īpašiem nodulārā dermatīta vīrusa infekcijas kontroles pasākumiem, kurus uz ierobežotu laiku piemēro noteiktās dalībvalstīs (izziņots ar dokumenta numuru C(2023) 4811) (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (1), un jo īpaši tās 71. panta 3. punkta a) apakšpunktu,
tā kā:
(1)
Nodulārā dermatīta (ND) vīrusa infekcija, ko izraisa nodulārā dermatīta vīruss (NDV), ir vektoru pārnēsāta liellopu slimība, kura rada ievērojamus ekonomiskus zaudējumus, samazina izslaukumu, izraisa smagu novājēšanu, neatgriezeniskus ādas bojājumus, vairākas citas sekundāras komplikācijas, mēnešiem ilgu hronisku vājumu, kā arī ir iemesls tirdzniecības ierobežojumiem.
Āfrikā šī slimība ir endēmiska, un tā ir iekļauta Pasaules Dzīvnieku veselības organizācijas paziņojamo slimību sarakstā.
(2)
Savienībā ND pirmo reizi tika konstatēts 2015. gadā Grieķijā.
2016. gadā slimība strauji izplatījās daudzās Dienvidaustrumeiropas valstīs, tai skaitā Albānijā, Bulgārijā, Grieķijā, Kosovā *, Ziemeļmaķedonijā, Melnkalnē un Serbijā.
Visās skartajās valstīs slimība tika sekmīgi kontrolēta, masveidā veicot liellopu vakcinēšanu ar dzīvām homologām vakcīnām un vakcinēšanu atkārtojot katru gadu saskaņā ar vakcīnu specifikācijām.
Turklāt Horvātija un Bosnija un Hercegovina, kuras ND neskāra, ņemot vērā slimības sastopamību kaimiņvalstīs, veica profilaktisku vakcināciju.
(3)
Saskaņā ar Regulu (ES) 2016/429 tika pieņemta Komisijas Īstenošanas regula (ES) 2021/1070 (2), kurā uz ierobežotu laiku ir noteikti īpaši kontroles pasākumi pret ND.
Minētā īstenošanas regula bija piemērojama līdz 2023. gada 21. aprīlim.
(4)
Konkrētāk, Īstenošanas regula (ES) 2021/1070 definēja dalībvalsts zonas, kurās veic vakcināciju pret ND, un īpašus slimību kontroles noteikumus katrā zonā.
Šīs zonas ir klasificētas kā I līmeņa ierobežojumu zona, kas atrodas ārpus apgabala, kurā apstiprināts NDV infekcijas uzliesmojums, un II līmeņa ierobežojumu zona, kas ietver apgabalu, kurā apstiprināts NDV infekcijas uzliesmojums.
(5)
Turklāt Īstenošanas regulā (ES) 2021/1070 bija paredzēti ierobežojumi attiecībā uz liellopu un to produktu, reproduktīvo produktu un dzīvnieku izcelsmes blakusproduktu pārvietošanu no I un II līmeņa ierobežojumu zonas, kā arī atkāpes no šiem ierobežojumiem.
Turklāt tajā bija paredzēti noteikumi par operatoru pienākumiem sakarā ar veterinārajiem sertifikātiem, kas vajadzīgi liellopu, to reproduktīvo produktu un nepārstrādātu dzīvnieku izcelsmes blakusproduktu pārvietošanai no I un II līmeņa ierobežojumu zonām uz zonām, kas atrodas ārpus tām.
(1) OV L 84, 31.3.2016., 1. lpp. * Šis nosaukums neskar nostājas par statusu un atbilst ANO DP Rezolūcijai 1244/1999 un Starptautiskās Tiesas atzinumam par Kosovas neatkarības deklarāciju.
(2) Komisijas Īstenošanas regula (ES) 2021/1070 (2021. gada 28. jūnijs), ar ko uz ierobežotu laiku nosaka īpašus kontroles pasākumus saistībā ar nodulārā dermatīta vīrusa infekciju (OV L 230, 30.6.2021., 10. lpp.).